Illum l-ambaxxaturi tal-istati membri laħqu qbil politiku dwar il-proposta għal Deċiżjoni tal-Kunsill li temenda d-Deċiżjoni 2007/198/Euratom li tistabbilixxi l-Impriża Konġunta Ewropea għall-ITER u l-iżvilupp tal-enerġija mill-fużjoni u li tikkonferixxi vantaġġi lilha. Id-Deċiżjoni proposta għandha l-għan li tiżgura l-finanzjament tal-proġett ITER matul il-perjodu tal-Qafas Finanzjarju Pluriennali (QFP) 2021-2027 sabiex tippermetti t-tkomplija tal-parteċipazzjoni Ewropea fil-proġett ITER skont l-impenji tagħha bħala l-Parti Ospitanti ta' dan il-proġett internazzjonali. Il-kontribuzzjoni indikattiva tal-Euratom lill-Impriża Konġunta għall-perjodu 2021-2027 hija stabbilita għal €5.61 biljun (prezzijiet attwali). Il-passi li jmiss Abbażi tal-qbil politiku tal-lum, it-test maqbul (wara skrutinju mill-ġuristi lingwisti) ser jiġi ppreżentat lill-Kunsill għall-adozzjoni fl-ewwel xhur tal-2021. Kuntest Il-Kummissjoni ppreżentat il-proposta tagħha fis-7 ta' Ġunju 2018. Il-Parlament Ewropew adotta Riżoluzzjoni dwar il-proposta dwar l-ITER fil-15 ta' Jannar 2019 fejn laqa' l-proposta b'sodisfazzjon u appella lill-Kunsill biex japprovaha (il-Parlament m'għandux setgħat koleġiżlattivi għal din il-proposta). Il-Ftehim dwar ir-Reattur Termonukleari Sperimentali Internazzjonali (ITER) ġie ffirmat f'Novembru 2006 mill-Euratom, l-Istati Uniti, il-Federazzjoni Russa, il-Ġappun, iċ-Ċina, il-Korea t'Isfel u l-Indja. L-Euratom, li skont il-Ftehim dwar l-ITER hija l-Parti Ospitanti, ħadet it-tmexxija ta' dan il-proġett. Dan il-proġett internazzjonali dwar l-enerġija mill-fużjoni huwa proġett maħsub għat-tul, l-ewwel wieħed tax-xorta tiegħu, biex jinbena u jitħaddem reattur biex tiġi ttestjata l-fattibbiltà tal-fużjoni bħala sors ta' enerġija. Skont il-Kummissjoni, il-kisba importanti tal-ewwel plażma x'aktarx isseħħ f'Diċembru 2025, bl-operazzjoni sħiħa stmata għall-2035. L-enerġija mill-fużjoni bħala sors vijabbli ta' enerġija kummerċjali mhix mistennija tipproduċi elettriku qabel l-2050. Id-Deċiżjoni 2007/198/Euratom stabbiliet l-Impriża Konġunta Ewropea għall-ITER u l-Iżvilupp tal-Enerġija mill-Fużjoni biex tipprovdi l-kontribuzzjoni tal-Euratom għall-Organizzazzjoni Internazzjonali għall-Enerġija mill-Fużjoni ITER u għall-Attivitajiet ta' Approċċ Usa' mal-Ġappun kif ukoll biex tipprepara u tikkoordina programm ta' attivitajiet bi tħejjija għall-kostruzzjoni ta' reattur dimostrattiv tal-enerġija mill-fużjoni u faċilitajiet relatati. It-test maqbul għad-deċiżjoni dwar l-ITER Din ir-riżorsa bħalissa hi disponibbli biss bil-lingwa jew il-lingwi li ġejjin: Is-sit web tal-Kummissjoni dwar l-ITER